Vrijeme je da poslovni ljudi počnu misliti o BiH - 2003-06-18
Intervju sa ambasadorom Sjedinjenih Država u BiH, Cliffordom Bondom.
C.BOND: Ono što sam želio naglasiti na konnferenciji jeste da bi bilo izvanredno ukoliko bi ona dovela do poslovnih dogovora, investicija, trgovinske razmjene. Ali, mislim da je ona jednako važna i iz drugog razloga, a to je da će pomoći da se promjeni predodžba o BiH u Sjedinjenim Državama, posebno medju poslovnim ljudima. BiH nije društvo u sukobu. To je zemlja koja se normalizira. To je zemlja koja ulazi u glavni evropski tok. I, ja mislim da je za američku poslovnu zajednicu važna mogućnost da to čuju, jer to ne samo da će ohrabriti ljude da dodju i razmotre mogućnost investiranja u BiH, nego će izmjeniti i gledišta koja Amerikanci imaju prema toj zemlji, i ja mislim da je to veoma pozitivan korak. VOA: Šta je to što mislite da američki investitori mogu naći u BiH, a što bi ih trebalo opredjeliti da ulažu u toj zemlji? C. BOND: Svaka zemlja u tranziciji prolazi kroz težak period, u BiH je to trajalo duže s obzirom na potrebu obnove nakon rata, ali mi vidimo odlučnost vlade da nastavi sa reformama, kako bi ostvarili ekonomski napredak za ljude te zemlje, ali i za ljude koji su spremni doći medju prvima i investirati. Zato ja mislim da je ovo dobra osnova za američki biznis. Mnogo se toga dešava kako bi se popravili uvjeti za investiranje. To je Buldožer komisija, unifikacija carina i mnogo drugog što će promjeniti klimu za investiranje. Mislim da je vrijeme za poslovne ljude da počnu misliti o BiH, i mi pozivamo ljude da dodju u BiH i vide koje su to mogućnosti. VOA: Nedavno je Visoki predstavnik rekao da je BiH sigurna zemlja i da investori mogu naći kvalifikovanu i relativno jeftinu radnu snagu. Da li se slažete? C.BOND: Slažem se. Mislim da postoji obrazovana radna snaga, relativno jeftin rad u odnosu na Zapadnu Evropu, to je strategijski locirano tržište u srcu Balkana, postoje sporazumi o slobodnoj trgovinskoj razmjeni sa brojnim zemljama i praktično je riječ o tržištu od 140 miliona ljudi. Prema tome to je zemlja koja ima potencijal kao odskočna daska za trgovinu kroz cijeli Balkan. VOA: Da li je borba protiv organiziranog kriminala uspješnija, jer se mnogi i zbog toga plaše da investiraju u BiH? C. BOND: Organizirani kriminal ostaje problem i to je nešto sa čim se vlada mora nositi. Mislim da to nije ključna prepreka, potencijalnim investitorima. Većina tog kriminala je, na nesreću, protiv bosanskih gradjana i uključuje stvari kao što su trgovina ljudima i drogama. VOA: Govoreći o trgovini ljudima, State department je prošle sedmice BiH svrstao medju 15 najgorih zemalja u svijetu. Da li se išta u tom pogledu, odnedavno promjenilo u BiH? C.BOND: Taj izvještaj je pokrio period koji je završen u martu ove godine. U praksi, nakon marta je BiH poduzela brojne odlučujuće korake, uključujući hapšenje ljudi uključenih u trgovinu ženama i djecom, proglašavajući to ozbiljnim zločinom i sudeći mu. Predsjedavajući Vijeća ministara BiH, Adnan Terzić i ministar vanjskih poslova BiH, Mladen Ivanić su boraveći u Washingtonu sa zamjenikom državnog sekretara, Richardom Armitageom, mnogo razgovarali o trgovini ljudima. Mi cijenimo u velikoj mjeri ono što je BiH učinila od marta. Mi smo naglasili neke od trajnijih akcija koje BiH može postići u naredna tri mjeseca, ali smo uvjereni da mi radeći zajedno to možemo postići, i mi ćemo ukloniti BiH iz Grupe tri u kojoj su najgore zemlje, i otkloniti bilo koju mogućnost od obustavljanja američke pomoći BiH. Zamjenik državnog sekretara, Armitage, je sasvim kategoričan - mi smo spremni da radimo sa zvaničnicima u Sarajevu i Banjaluci kako bi osigurali da se pomoć ne ukine. VOA: Ambasador Bond je komentirao i posjetu Washingtonu premijera Adnana Terzića i ministra vanjskih poslova Mladena Ivanića. On je istakao da su oni imali dobre razgovore o ekonomskom programu kojeg je Vlada BiH usvojila... C. BOND: Mi smo takodjer razgovarali o vojnim reformama. Zamjenik državnog sekretara, Armitage je snažan zagovornik ulaska BiH u Partnerstvo za mir i konačno u članstvo NATO saveza. Ali ono što trebamo su reforme koje će komandnu kontrolu vojske dovesti na državni nivo. I napredak koji je do sada u tom smislu napravljen je značajan i nadamo se da će se napredak nastaviti i mi ćemo Bih dovesti ne samo u Partnerstvo za mir nego u NATO. Ambasador Sjedinjenih Država u BiH, Clifford Bond je, medju više uvaženih medjunarodnih predstavnika, član Izvršnog odbora Fondacije Srebrenica-Potočari spomen obilježje i mezarja, kojim predsjedava visoki predstavnik Paddy Ashdown. Sjedinjene Države su, inače, najveći pojedinačni donator za izgradnju Spomen obilježja žrtvama Srebrenice u Potočarima, a u povodu akcije prikupljanja sredstava za njegov završetak iskoristili smo boravak, amabasadora Bonda u Washingtonu, da nam kaže kako ta akcija teče. C.BOND: Do sada sve ide dobro. Mislim da smo osigurali finansije neophodne za završetak srebreničkog spomenika. Upravo sada je u toku kampanja, i ja znam da Glas Amerike emitira pozive gradjanima za donacije. Mi trebamo novac da kompletiramo sahrane žrtava, nakon što su one identificirane kroz DNA i mi smo nakon togfa u stanju da posmrtnim istacima damo ime, da ih individualno sahranimo, ali da bi to uradili trebamo nekoliko miliona konvertibilnih maraka. I, u tom smislu mi pozivamo ljude da koriste telefonske linije BHTelekoma kako bi dali svoje priloge. Ta linija je postavljena da bi nam pomogla pokriti te troškove. Mi se obraćamo i drugim donatorima, ali mislim da je važno za gradjane BiH da učestvuju, tobi trebalo biti nešto na što bi oni trebali biti ponosni da urade, nešto što bi trebali osjećati kao obavezu prema svojim sugradjanima.